Ray Dalio ผู้บริหารเฮดจ์ฟันด์ใหญ่สุดในโลก
ถ้าไม่ได้อยู่ในแวดวงการลงทุน หลายๆ คนน่าจะไม่รู้จัก เรย์ เดลิโอ (Ray Dalio) ผู้บริหารบริษัท Bridgewater Associates เฮดจ์ฟันด์ที่ใหญ่สุดของโลก ปัจจุบันรับบริหารเงินมากกว่า 1.5 แสนล้านดอลลาร์  เมื่อปลายปีที่แล้ว เขาได้ตีพิมพ์หนังสือที่ชื่อว่า Principles หนังสือ Principles เป็นหนังสือที่เกี่ยวข้องกับ หลักการ ตรงตัวตามชื่อ
12 พ.ค. 2561

Ray Dalio ผู้บริหารเฮดจ์ฟันด์ใหญ่สุดในโลก / โดย ลงทุนแมน
ถ้าไม่ได้อยู่ในแวดวงการลงทุน
หลายๆ คนน่าจะไม่รู้จัก เรย์ เดลิโอ (Ray Dalio)
ผู้บริหารบริษัท Bridgewater Associates เฮดจ์ฟันด์ที่ใหญ่สุดของโลก
ปัจจุบันรับบริหารเงินมากกว่า 1.5 แสนล้านดอลลาร์
เมื่อปลายปีที่แล้ว เขาได้ตีพิมพ์หนังสือที่ชื่อว่า Principles
หนังสือ Principles เป็นหนังสือที่เกี่ยวข้องกับ หลักการ ตรงตัวตามชื่อ
แต่สิ่งที่พิเศษคือ หลักการของหนังสือเล่มนี้
ไม่ได้เป็นเพียงแค่หลักการลงทุนเหมือนอย่างหนังสือเล่มอื่นๆ
เรื่องนี้เป็นอย่างไร ลงทุนแมนจะเล่าให้ฟัง
เรย์ เดลิโอ เกิดในเมืองนิวยอร์ก ประเทศสหรัฐอเมริกา
ในชีวิตวัยเด็กของเรย์เติบโตขึ้นมาโดยไม่เกี่ยวข้องกับตลาดหุ้นแม้แต่น้อย เพราะว่าคุณพ่อของเขา Marino Dallolio เป็นนักดนตรีแจ๊สชื่อดังของแมนแฮตตัน
แล้วเรย์เข้ามาเกี่ยวข้องกับตลาดหุ้นได้อย่างไร ?
เกิดเรื่องบังเอิญขึ้น
เมื่อตอนเรย์อายุได้ 12 ปี ไปทำงานรับจ้างในสนามกอล์ฟ และเพื่อนร่วมงานของเขาแนะนำหุ้นให้
เรย์ได้รีบกลับไปซื้อหุ้นตัวนั้นทันทีซึ่งก็คือ หุ้นสายการบิน Northeast Airlines ด้วยเงินทั้งหมดของเขาประมาณ 10,000 บาท
ผลปรากฏว่าหลังจากนั้นไม่นานสายการบิน Northeast Airlines ก็ถูกควบโดยบริษัทอื่นไปส่งผลให้หุ้นของ
บริษัทขึ้นไปถึง 3 เท่า
นับเป็นความสำเร็จของการลงทุนครั้งแรกในชีวิตของเรย์ และทำให้เขาคิดว่าตลาดหุ้น สามารถทำเงินได้ง่ายและรวดเร็ว
ซึ่งเขาคิดผิด หลังจากนั้นไม่นานเรย์ก็ได้คืนกำไรเหล่านั้นกลับสู่ตลาด
แต่ก็ไม่ได้ทำให้เขายอมแพ้ กลับกลายเป็นเพิ่มความสนใจมากขึ้นไปอีก
เรย์จึงได้เข้าเรียนเกี่ยวกับการเงินที่ Long Island University และเรียนต่อ MBA ของ Harvard Business School
หลังจบการศึกษา เรย์ได้ทำงานในบริษัทซื้อขายสัญญาล่วงหน้าของสินค้าโภคภัณฑ์หลายแห่ง
ในปี 1975 เรย์ได้ตั้งบริษัท บริหารเงินลงทุน Bridgewater Associates ซึ่งออฟฟิศก็คืออพาร์ทเม้นที่เขาอาศัยอยู่
ช่วงแรกของบริษัท เรย์ได้เป็นผู้ให้คำแนะนำการลงทุน และดูเศรษฐกิจภาพรวมเท่านั้น
จนกระทั่งเมื่อปี 1991 กองทุนแรกจึงก่อตั้งขึ้นโดยมีชื่อว่า Pure Alpha fund
กองทุนของเรย์ได้ทำสิ่งที่น่าตกใจคือ
ในช่วงปี 2000 - 2003 ซึ่งอยู่คาบเกี่ยวกับฟองสบู่ดอทคอม หลายๆ กองทุนต้องพบกับปัญหาขาดทุนอย่าง
มหาศาล แต่กองทุนของเรย์กลับทำผลตอบแทนได้ดี
ผลงานใหญ่อีกครั้งหนึ่งคือ เรย์สามารถคาดการณ์การเกิดวิกฤติ Subprime ได้อย่างถูกต้องตั้งแต่ในปี 2007
เห็นประวัติของเรย์กันไปแล้ว หลายๆ คนน่าจะเริ่มอยากรู้แล้วว่า
ในหนังสือ Principles ของเรย์มีหลักการอะไรที่ส่งผลต่อความสำเร็จของชีวิตเรย์
เรามาดูสิ่งที่น่าสนใจจากหนังสือเล่มนี้กัน
อะไรคือหลักการ ?
หลักการจะเป็นตัวช่วยเวลาที่เราจะต้องตัดสินใจในสิ่งที่ยากลำบาก
หลักการช่วยให้เราไม่ถูกรบกวนทางความคิดจากสิ่งแวดล้อม
ซึ่ง เรย์กล่าวว่าคนที่ประสบความสำเร็จทั้งหมดล้วนปฎิบัติตามหลักการทั้งนั้น
หลักการในการลงทุนทั้งชีวิตของเรย์ที่เขาปรับใช้มาตั้งแต่อายุ 12 ปีจนถึงปัจจุบัน
1. เราต้องทำสิ่งที่เราชอบ เพราะถ้าเราชอบเราจะไม่รู้สึกถึงความกดดันจากการทำสิ่งนั้นเลย
2. มีความคิดเห็นที่เป็นอิสระ ไม่เอนเอียงไปทางใดทางหนึ่ง
3. ทดสอบความคิดเห็นของเรากับคนที่ฉลาดเท่าที่เราจะสามารถหาได้ และปรับเปลี่ยนตามเหตุผล
4. ระมัดระวังความมั่นใจที่มากเกินไปว่าเรารู้ทุกอย่างแล้ว เพราะว่ายิ่งเราศึกษาเพิ่ม ความเสี่ยงจากความไม่รู้ก็จะลดลงไปเรื่อยๆ
5. ต่อสู้ด้วยความเป็นจริง ตอบสนองกับผลลัพธ์ของการตัดสินใจ และเรียนรู้ที่จะปรับปรุงพัฒนาต่อไป
เรย์ เชื่อว่าความผิดพลาดคือสิ่งที่ดี เพราะเขาเชื่อว่าการเรียนรู้ส่วนมากเกิดขึ้นจากความผิดพลาด
เรย์ เชื่อว่าการหาจุดอ่อนมันคือสิ่งที่ดี เพราะมันคือขั้นตอนแรกที่จะค้นหาว่ามันคืออะไร และทำยังไงมันจะไม่มาก่อกวนเราอีก
เรย์ เชื่อว่าความเจ็บปวดเป็นสิ่งจำเป็น ก่อนที่เราจะเข้มแข็งขึ้น
หลักการของเรย์ดูเหมือนว่าจะเป็นหลักการที่สามารถนำไปใช้ในชีวิตประจำวันของเราได้
ไม่จำเป็นต้องอยู่ในตลาดหุ้นเท่านั้น
ถ้าถามว่าลงทุนแมนชอบเรื่องไหนมากที่สุดในหลักการของ เรย์ ดาลิโอ
ก็น่าจะเป็นคำพูดที่ว่า
ยิ่งเราศึกษาเพิ่ม ความเสี่ยงจากความไม่รู้ก็จะยิ่งลดลง..
Reference
-Principles: Ray Dalio
-
-